將遊羅浮登廣陵楞伽臺別羽客
作者：李羣玉
朝代：唐

paragraphs: 清遠登高臺，晃朗縱覽歷。
濯泉喚仙風，於此盪靈魄。
冷光邀遠目，百里見海色。
送雲歸蓬壺，望鶴滅秋碧。
波瀾收日氣，天自回澄寂。
百越落掌中，十洲點空白。
身居飛鳥上，口詠玄元籍。
飄如出塵籠，想望吹簫客。
冥冥人間世，歌笑不足惜。
朅來羅浮巔，披雲煉瓊液。
謝公雲岑興，可以躡高跡。
吾將抱瑤琴，絕境縱所適。